               EUROOPA KOMISJON
            Brüssel,15.10.2019
            COM(2019) 469 final
            2019/0222(NLE)
            Ettepanek:
            NÕUKOGU OTSUS
            seisukoha kohta, mis võetakse Euroopa Liidu nimel Maailma Kaubandusorganisatsiooni kaubavahetuse nõukogus kaubanduse lihtsustamise komitee töökorra kohta

               SELETUSKIRI

               1.Kavandatav reguleerimisese

               Käesolev ettepanek käsitleb otsust, millega määratakse kindlaks liidu nimel Maailma Kaubandusorganisatsioonis (WTO) võetav seisukoht seoses kaubanduse lihtsustamise komitee (edaspidi „komitee“) töökorra kavandatud vastuvõtmisega vastavalt WTO kaubanduse lihtsustamise lepingule (edaspidi „leping“).

               2.Ettepaneku taust

               2.1.Kaubanduse lihtsustamise leping

               Leping, mille osaline EL on
                  1
               , sõlmiti Balil toimunud üheksandal WTO ministrite konverentsil 2013. aastal, et lihtsustada, ajakohastada ja hõlbustada WTO liikmete vahel ekspordi- ja imporditoiminguid. Leping sisaldab sätteid kiiremate, lihtsamate, läbipaistvamate ja tõhusamate piirimenetluste kohta, kiirendades kaupade, sh transiitkaupade liikumist, vabastamist ja tollivormistust, ning selles on ette nähtud meetmed tolli- ja muude asjaomaste asutuste vaheliseks tõhusaks koostööks kaubanduse lihtsustamise ja tollieeskirjade täitmise valdkonnas. Leping jõustus 22. detsembril 2017.

               2.2.Kaubavahetuse nõukogu kavandatav akt

               Lepingu artikliga 23.1 asutatakse kaubanduse lihtsustamise komitee ja sätestatakse, et „komitee kehtestab oma töökorra.“ Selleks tegid ettepaneku Jaapan, Argentina, Norra ja Paraguay, keda toetati täielikult WTO kaubanduse lihtsustamise komitee viimasel koosolekul 25. juunil 2019. Kavandatud töökord on halduslikku laadi ning sellega tagatakse kaubanduse lihtsustamise komitee koosolekute tõhus korraldus ja läbiviimine.

               WTO asutamist käsitleva Marrakechi lepingu IV artikli lõike 6 kohaselt tuleb selliste allorganite nagu kaubanduse lihtsustamise komitee protseduurireeglid selleks, et need kehtima hakkaksid, heaks kiita WTO kaubavahetuse nõukogul.

               3.Liidu nimel võetav seisukoht

               Töökord on halduslikku laadi. Selle eesmärk on tagada kaubanduse lihtsustamise lepingu tõhus toimimine. ELi huvides on see töökord, mida kaubanduse lihtsustamise komitee koosolekul täielikult toetati, vastu võtta, et komitee töötaks hästi ja jälgiks tõhusalt kaubanduse lihtsustamise lepingu rakendamist. Töökord põhineb WTO peanõukogu töökorral
                  2
                ja seda on kohandatud üksnes niivõrd, kui seda on vaja, et täita kaubanduse lihtsustamise komitee konkreetseid vajadusi. Näiteks täiendatakse peanõukogu töökorra artiklit 1 nõudega, et komitee peab kokku tulema vähemalt kord aastas; seda ei ole aga ette nähtud peanõukogu jaoks. Teine näide on see, et koosolekukutse tuleks eelistatavalt avaldada kolm nädalat enne koosoleku toimumist, et hõlbustada selliste seisukohtade ettevalmistamist, mis võivad mõnikord olla keerukad, eelkõige juhul, kui need puudutavad teatavate kohustuste täitmisega seotud abi. Peanõukogu koosolekud võib kiireloomulisel juhul kokku kutsuda väga lühikese etteteatamisajaga, tavaliselt 10 tööpäeva jooksul (artikkel 2).

               4.Õiguslik alus

               4.1.Menetlusõiguslik alus

               4.1.1.Põhimõtted

               Euroopa Liidu toimimise lepingu (edaspidi „ELi toimimise leping“) artikli 218 lõikes 9 on sätestatud, et „[n]õukogu võtab komisjoni [...] ettepaneku põhjal vastu otsuse, millega […] kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku“.

               Mõiste „õigusliku toimega aktid“ hõlmab õigusakte, millel on õiguslikud tagajärjed asjaomase organi suhtes kehtiva rahvusvahelise õiguse normide alusel. Siia hulka kuuluvad ka sellised õiguslikud vahendid, mis ei ole rahvusvahelise õiguse kohaselt siduvad, aga mis „võivad mõjutada otsustavalt liidu seadusandja vastu võetud õigusaktide sisu“
                  3
               .

               4.1.2.Kohaldamine käesoleval juhtumil

               Maailma Kaubandusorganisatsioon on rahvusvaheline organisatsioon, mis loodi WTO asutamist käsitleva Marrakechi lepinguga. (WTO „leping“). Kaubanduse lihtsustamise komitee on asutatud kaubavahetuse nõukogu alluvuses oleva allorganina.

               Akt, mille kaubavahetuse nõukogu peab vastu võtma, on õigusliku toimega akt. Kavandatav akt ei täienda ega muuda lepingu institutsioonilist raamistikku. Sellega üksnes kiidetakse heaks kaubanduse lihtsustamise komitee töökord.

               Seega on esildatud otsuse menetlusõiguslik alus ELi toimimise lepingu artikli 207 lõiked 3 ja 4 koostoimes ELi toimimise lepingu 218 artikliga 9.

               4.2.Materiaalõiguslik alus

               4.2.1.Põhimõtted

               ELi toimimise lepingu artikli 218 lõike 9 kohase otsuse materiaalõiguslik alus sõltub eelkõige selle kavandatava akti eesmärgist ja sisust, mida liidu nimel võetav seisukoht puudutab. Kui kavandatava aktiga taotletakse kahte eesmärki või reguleeritakse kahte valdkonda ning üht neist võib pidada peamiseks või ülekaalukaks, samas kui teine on kõrvalise tähtsusega, peab ELi toimimise lepingu artikli 218 lõike 9 kohasel otsusel olema üksainus materiaalõiguslik alus, st peamise või ülekaaluka eesmärgi või valdkonna tõttu nõutav õiguslik alus.

               4.2.2.Kohaldamine käesoleval juhtumil

               Kavandatava akti peamine eesmärk ja sisu on seotud ühise kaubanduspoliitikaga. Seepärast on kavandatud otsuse materiaalõiguslik alus ELi toimimise lepingu artikli 207 lõike 4 esimene lõik.

               4.3.Kokkuvõte

               Esildatud otsuse õiguslik alus peaks olema ELi toimimise lepingu artikli 207 lõige 4 koostoimes artikli 218 lõikega 9.

               5.Kavandatava õigusakti avaldamine

               Ei kohaldata.

               2019/0222 (NLE)

               Ettepanek:

               NÕUKOGU OTSUS

               seisukoha kohta, mis võetakse Euroopa Liidu nimel Maailma Kaubandusorganisatsiooni kaubavahetuse nõukogus kaubanduse lihtsustamise komitee töökorra kohta

               EUROOPA LIIDU NÕUKOGU,

               võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes selle artikli 218 lõikega 9,

               võttes arvesse Euroopa Komisjoni ettepanekut

               ning arvestades järgmist:

               (1)Liit sõlmis kaubanduse lihtsustamise lepingu (edaspidi „leping“) nõukogu otsuse (EL) 2015/1947
                  4
                alusel ja see jõustus 22. veebruaril 2017.

               (2)Lepingu artikli 23 lõike1 kohaselt võib kaubanduse lihtsustamise komitee kehtestada oma töökorra.

               (3)Vastavalt Maailma Kaubandusorganisatsiooni asutamist käsitleva Marrakechi lepingu IV artikli lõikele 6 peab kaubavahetuse lihtsustamise komitee töökorra heaks kiitma kaubavahetuse nõukogu.

               (4)On asjakohane määrata kindlaks liidu nimel kaubavahetuse nõukogus võetav seisukoht, sest kavandatav otsus on liidu jaoks siduv.

               (5)On asjakohane nõustuda kavandatud töökorraga, mis võimaldab kaubanduse lihtsustamise komiteel tõhusalt tegutseda. Need eeskirjad põhinevad WTO peanõukogu protseduuridel ja on kohandatud ainult kaubanduse hõlbustamise komitee konkreetsete vajaduste täitmiseks,

               ON VASTU VÕTNUD KÄESOLEVA OTSUSE:

               Artikkel 1

               Liidu nimel kaubavahetuse nõukogu koosolekul kaubanduse lihtsustamise komitee töökorra vastuvõtmise kohta võetav seisukoht on toetada töökorra vastuvõtmist, nagu on esitatud käesoleva otsuse lisas.

               Artikkel 2

               Käesolev otsus on adresseeritud komisjonile.

               Brüssel,

                     Nõukogu nimel

                     eesistuja

                     (1)

                        Nõukogu 1. oktoobri 2015. aasta otsus (EL) 2015/1947, ELT L 284, 30.10.2015, lk 1-2.

                     (2)

                        25. juuli 1996. aasta dokument WT/L/161 „Rules of procedure for sessions of the Ministerial Conference and meetings of the General Council“ (Ministrite konverentsi istungite ja peanõukogu koosolekute töökord).

                     (3)

                        Kohtuotsus, Euroopa Kohus, 7. oktoober 2014, Saksamaa vs. nõukogu, C–399/12, ECLI:EU:C:2014:2258, punktid 61–64.

                     (4)

                        Nõukogu 1. oktoobri 2015. aasta otsus (EL) 2015/1947Maailma Kaubandusorganisatsiooni asutamist käsitleva Marrakechi lepingu muutmise protokolli Euroopa Liidu nimel sõlmimise kohta (ELT L 284, 30.10.2015, lk 1).

    ---documentbreak---

               EUROOPA KOMISJON
            Brüssel,15.10.2019
            COM(2019) 469 final
            LISA
            järgmise dokumendi juurde:
            Ettepanek: Nõukogu otsus
            seisukoha kohta, mis võetakse Euroopa Liidu nimel Maailma Kaubandusorganisatsiooni kaubavahetuse nõukogus kaubanduse lihtsustamise komitee töökorra kohta

               LISA

               KAUBANDUSE LIHTSUSTAMISE KOMITEE TÖÖKORD
                  1

               Peanõukogu istungite töökorda (WT/L/161) kohaldatakse mutatis mutandis kaubanduse lihtsustamise komitee koosolekute suhtes, välja arvatud alljärgnevas.

               I peatükk — Koosolekud

               (a)Peanõukogu töökorra artiklit 1 tuleks muuta vastavalt kaubanduse lihtsustamise lepingu artikli 23 lõikele 1.2, milles sätestatakse, et:

               „Komitee tuleb kokku kaubanduse lihtsustamise lepingu sätetes ette nähtud korras, kuid mitte harvem kui kord aastas.“

               (b)Töökorra artikli 2 esimest lauset tuleks muuta järgmiselt:

               „Komitee koosoleku kutsub kokku peadirektor teatisega, mis avaldatakse eelistatavalt kolme nädala, kuid igal juhul mitte vähem kui kümne kalendripäeva jooksul enne istungi toimumise kuupäeva.“

               II peatükk — Päevakord

               (c)Artiklit 5 ei tohiks kohaldada
                  2
               .

               (d)Artiklit 11 tuleks muuta järgmiselt:

               „Rahvusvaheliste valitsustevaheliste organisatsioonide esindajad võivad kaubanduse lihtsustamise komitee kutsel osaleda komitee koosolekutel vaatlejatena vastavalt peanõukogu töökorra 3. lisas esitatud suunistele.

               Lisaks sellele võib komitee kaubanduse lihtsustamise lepingu artikli 23 lõike 1.5 alusel kutsuda koosolekutele kaubanduse lihtsustamise valdkonnas pädevate teiste rahvusvaheliste organisatsioonide või nende allorganite esindajaid

               (a)osalema komitee istungitel ning

               (b)arutama käesoleva lepingu rakendamisega seotud konkreetseid küsimusi.“

               V peatükk — Ametnikud

               (e)Tuleks muuta artikleid 12, 13 ja 14, et lubada komiteel valida aseesimees. Seetõttu tuleks artikleid 12, 13 ja 14 muuta järgmiselt:

               „Artikkel 12 Komitee valib esimehe
                  3
                ja võib valida komitee liikmete esindajate hulgast aseesimehe. Valimine toimub aasta esimesel koosolekul ja selle tulemus jõustub koosoleku lõpus. Esimees ja aseesimees on ametis kuni järgmise aasta esimese koosoleku lõpuni.

               Artikkel 13 Kui esimees koosolekult või osalt koosolekult puudub, täidab esimehe ülesandeid aseesimees. Kui aseesimeest ei ole valitud või kui teda ei ole kohal, valib komitee selle koosoleku või koosoleku osa ajutise esimehe.

               Artikkel 14 Kui esimees oma ülesandeid enam täita ei saa, määrab komitee ametisse artiklis 12 nimetatud aseesimehe, või kui aseesimeest ei ole valitud, valib komitee ajutise esimehe, kes täidab esimehe ülesandeid kuni uue esimehe valimiseni.“

               VI peatükk — Tegevus

               (f)Artikli 24 esimest lauset tuleks muuta järgmiselt:

               „Komitee tegevuse kiirendamiseks võib esimees kutsuda istungile esindajad, kes soovivad teatavat ettepanekut toetada ja selle poolt hääletada, et nende seisukoht toetusena nõuetekohaselt protokollitaks ....“

               VII peatükk — Otsustamine

               (g)Artiklit 33 tuleks muuta järgmiselt:

               „Kui otsust ei õnnestu konsensuslikult vastu võtta, esitatakse küsimus arutamiseks kaubavahetuse nõukogule.“

               (h)Artiklit 34 ei kohaldata.

               __________

                     (1)

                        Põhineb Argentina, Jaapani, Norra ja Paraguay teatisel (G/TFA/W/14).

                     (2)

                        Peanõukogu töökorra artiklitega 2, 3 ja 6 tagatakse päevakorra piisav ettevalmistamine ja levitamine.

                     (3)

                        Komitee kohaldab vastavaid suuniseid, mis on esitatud dokumendis „Guidelines for Appointment of Officers to WTO Bodies“ (Suunised ametiisikute määramiseks WTO organites) (WT/L/31, 7. veebruar 1995).